Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 28. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i zelene tranzicije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o naknadi gospodarenja otpadom i povratnoj naknadi |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

**VLADA REPUBLIKE HRVATSKE**

Na temelju članka 56. stavka 4., članka 104. stavka 10. i članka 105. stavka 16. Zakona o gospodarenju otpadom („Narodne novine“, broj 84/21 i 142/23 – Odluka Ustavnog suda Republike Hrvatske), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_ donijela

**UREDBU**

**O NAKNADI GOSPODARENJA OTPADOM I POVRATNOJ NAKNADI**

*Predmet Uredbe*

**Članak 1.**

(1) Ovom Uredbom propisuju se vrste proizvoda za koje se plaća naknada gospodarenja otpadom, način izračuna naknade gospodarenja otpadom, vrste proizvoda za koje se plaća povratna naknada, način izračuna iznosa plaćanja za povratnu naknadu, iznos povratne naknade, rok za izvršenje obveze dostave podataka nužnih za sustav povratne naknade i rokovi plaćanja, minimalna godišnja stopa sakupljanja ribolovnog alata koji sadrži plastiku namijenjenog recikliranju.

(2) Sastavni dio ove Uredbe su:

1. Dodatak I. Naknada gospodarenja otpadom za gume
2. Dodatak II. Naknada gospodarenja otpadom za vozila
3. Dodatak III. Naknada gospodarenja otpadom za električne i elektroničke uređaje i opremu
4. Dodatak IV. Naknada gospodarenja otpadom za ulja
5. Dodatak V. Naknada gospodarenja otpadom za baterije i akumulatore
6. Dodatak VI. Naknada gospodarenja otpadom za ambalažu
7. Dodatak VII. Naknada gospodarenja otpadom za proizvode s Popisa E
8. Dodatak VIII. Naknada gospodarenja otpadom za ribolovni alat koji sadrži plastiku.

*Pojmovi*

**Članak 2.**

(1) Pojedini pojmovi u smislu ove Uredbe imaju sljedeće značenje:

1. *električni i elektronički uređaji i oprema* (u daljnjem tekstu: EE oprema) je određena propisom koji uređuje gospodarenje otpadnom električnom i elektroničkom opremom

2. *baterija* je određena propisom koji uređuje gospodarenje otpadnim baterijama ili akumulatorima

3. *donosilac* je fizička osoba ili pravna osoba, krajnji korisnik, koja je prodavatelju ili osobi koja upravlja reciklažnim dvorištem predala otpadnu ambalažu za koju je propisano plaćanje povratne naknade

4. *Fond* je Fond za zaštitu okoliša i energetsku učinkovitost

5. *guma* je određena propisom koji uređuje gospodarenje posebnim kategorijama otpada u sustavu Fonda

6. *koeficijent dostave podataka u Registar* je multiplikator za određivanje iznosa naknade gospodarenja otpadom, primjenom kojega se osigurava redovitost izvršavanja obveze plaćanja naknade gospodarenja otpadom

7. *koeficijent ekomodulacije* je multiplikator za određivanje iznosa naknade gospodarenja otpadom, putem kojega se ostvaruje provedba zahtjeva iz članka 105. stavka 3. Zakona, koji su primjenjivi na određenu vrstu proizvoda, a može uključivati sadržaj recikliranog materijala u proizvodu i prilagođenost proizvoda i ambalaže zahtjevima gospodarenja posebnim kategorijama otpada u sustavu Fonda

8. *Ministarstvo* je ministarstvo nadležno za zaštitu okoliša

9. *piće* je određeno propisom koji uređuje ambalažu i otpadnu ambalažu, plastične proizvode za jednokratnu uporabu i ribolovni alat koji sadržava plastiku

10. *prijenosna baterija* je određena propisom koji uređuje gospodarenje otpadnim baterijama

11. *prodavatelj* je određen propisom koji uređuje ambalažu i otpadnu ambalažu, plastične proizvode za jednokratnu uporabu i ribolovni alat koji sadržava plastiku

12. *Registar* je Registar proizvođača s proširenom odgovornosti iz članka 94. Zakona

13. *ulje* je određeno propisom koji uređuje gospodarenje posebnim kategorijama otpada u sustavu Fonda

14. *višeslojna (kompozitna) ambalaža* je određena propisom koji uređuje ambalažu i otpadnu ambalažu, plastične proizvode za jednokratnu uporabu i ribolovni alat koji sadržava plastiku

15. *vozilo* je određeno propisom koji uređuje gospodarenje otpadnim vozilima

16. *Zakon* je Zakon o gospodarenju otpadom.

(2) Pojedini pojmovi koji se koriste u ovoj Uredbi imaju jednako značenje pojmovima utvrđenim u Zakonu.

(3) Izrazi koji se koriste u ovome propisu, a imaju rodno značenje, odnose se jednako na muški i ženski rod.

*Naknada gospodarenja otpadom*

**Članak 3.**

(1) Vrste proizvoda čijim stavljanjem na tržište nastaje obveza plaćanja naknade gospodarenja otpadom i način izračuna iznosa naknade gospodarenja otpadom određeni su sljedećim dodatcima ove Uredbe: za gume Dodatkom I., za vozila i sastavne dijelove vozila Dodatkom II., za EE opremu Dodatkom III., za ulja Dodatkom IV., za baterije i akumulatore Dodatkom V., za ambalažu Dodatkom VI., za proizvode s Popisa E Dodatkom VII. i za ribolovni alat koji sadržava plastiku Dodatkom VIII.

(2) Iznos naknade gospodarenja otpadom koji je dužan platiti proizvođač proizvoda, utvrđuje Fond u skladu s ovom Uredbom i na temelju podataka o količini proizvoda stavljenih na tržište koji su dostavljeni u Registar ili podataka koje utvrdi Carinska uprava.

(3) Prilikom određivanja iznosa naknade gospodarenja otpadom primjenjuje se koeficijent dostave podataka u Registar koji:

- kad se naknada gospodarenja otpadom obračunava temeljem podataka o količini proizvoda koje je proizvođač proizvoda stavio na tržište na području Republike Hrvatske i koje je dostavio u Registar do 20. dana u mjesecu za prethodni mjesec, odnosno do 20. siječnja tekuće godine za prethodnu kalendarsku godinu za proizvode u povratnoj ambalaži, iznosi 1

- kad se naknada gospodarenja otpadom obračunava temeljem podataka o količini proizvoda koje je proizvođač proizvoda stavio na tržište na području Republike Hrvatske i koje je dostavio u Registar do tri mjeseca nakon roka iz prethodne točke iznosi 1.15

- u svim ostalim slučajevima iznosi 5.

(4) Naknada gospodarenja otpadom ne plaća se za proizvod koji je proizveden u Republici Hrvatskoj i koji se izvozi ili iznosi sa teritorija Republike Hrvatske ili koji se provozi kroz teritorij Republike Hrvatske ili koji je obuhvaćen sustavom gospodarenja otpadom kojim upravlja Organizacija iz članka 95. Zakona.

(5) Fond donosi odluku koja sadrži:

* iznose jediničnih naknada i koeficijente ekomodulacije iz Dodatka I. do VIII. ove Uredbe
* obrazloženja iznosa i načina na koji su određene jedinične naknade i koeficijenti ekomodulacije
* obrazloženje načina ispunjenja zahtjeva propisanih člankom 105. stavkom 3. Zakona.

(6) Jedinična naknada iz stavka 5. ovoga članka:

- mora biti određena na način da prihod koji Fond ostvari od naknade gospodarenja otpadom bude dostatan za izvršavanje obveza Fonda u svezi gospodarenja otpadom i da ne predstavlja nerazmjerno opterećenje cijene proizvoda

- može biti određena za podvrstu određene vrste proizvoda za koju je ovom Uredbom propisano plaćanje naknada gospodarenja otpadom.

(7) Fond odluku iz stavka 5. ovoga članka dostavlja Ministarstvu i objavljuje na mrežnim stranicama Fonda.

*Povratna naknada*

**Članak 4.**

(1) Povratna naknada za jedinicu primarne ambalaže od pića iznosi 0,10 EUR.

(2) Povratna naknada se plaća za jednokratnu ambalažu koja je namijenjena za pića i načinjena je od plastike, stakla, metala ili je višeslojna (kompozitna) ambalaža s pretežno papir-kartonskom komponentom i volumena je jednakog ili manjeg od 3 litre.

(3) Povratna naknada se plaća za svu ambalažu od pića koja je označena oznakom sustava povratne naknade.

(4) Iznimno od stavka 2. ovoga članka povratna naknada se ne plaća ako:

- je proizvod u ambalaži iz stavka 2. ovog članka piće pakirano u čašu

- je za određenu vrstu proizvoda u ambalaži Fond odlukom utvrdio da nije prikladan za preuzimanje u sustavu povratne naknade.

(5) Obveza plaćanja povratne naknade nastaje stavljanjem na tržište proizvoda u ambalaži za koju je propisana obveza plaćanja povratne naknade.

(6) Iznos koji je dužan platiti proizvođač proizvoda Fondu za povratnu naknadu, Fond utvrđuje do kraja kalendarskog mjeseca za prethodni kalendarski mjesec, temeljem podataka o količini proizvoda stavljenih na tržište koji su dostavljeni u Registar ili podataka koje utvrdi Carinska uprava.

(7) Za potrebe obračuna povratne naknade proizvođač proizvoda pakiranog u ambalažu je obvezan podatke o količini proizvoda odnosno ambalaže koju je označio oznakom sustava povratne naknade i stavio na tržište u Republici Hrvatskoj ili izvezao odnosno iznio izvan Republike Hrvatske dostaviti u Registar do dvadesetog dana u kalendarskom mjesecu za prethodni kalendarski mjesec.

*Plaćanje za isplaćenu povratnu naknadu*

**Članak 5.**

(1) Osoba koja upravlja reciklažnim dvorištem i prodavatelj koji imaju sklopljen ugovor iz članka 104. stavka 7. Zakona obvezni su Fondu dostaviti podatke o preuzetim vrstama i količinama proizvoda odnosno ambalaže za koje su isplatili iznos povratne naknade donosiocu, do kraja tekućeg kalendarskog mjeseca za prethodni kalendarski mjesec.

(2) Fond je dužan osobama iz stavka 1. ovog članka isplatiti iznos troška za povratnu naknadu isplaćenu donosiocima otpada i iznos troškova za obavljanje poslova u sustavu povratne naknade u roku 30 dana od dana podnošenja Fondu zahtjeva s dokumentacijom koja dokazuje iznos za isplate donosiocima otpada za povratnu naknadu i iznos troškova za obavljanje poslova u sustavu povratne naknade.

(3) Trošak za obavljanje poslova u sustavu povratne naknade za:

- preuzimanje otpadne ambalaže od pića putem aparata iznosi 0,02389 EUR po jedinici ambalaže (PDV uključen)

- ručno preuzimanje otpadne ambalaže od pića iznosi 0,00664 EUR po jedinici ambalaže (PDV uključen).

*Povrat uplaćenih naknada*

**Članak 6.**

(1) Proizvođač proizvoda ima pravo na povrat uplaćenog iznosa naknade iz članka 3. i članka 4. ove Uredbe ako se proizvod ili ambalaža, za koju je uplaćen iznos te naknade, izveze ili iznese ili povuče s tržišta Republike Hrvatske.

(2) Pravo iz stavka 1. ovog članka proizvođač proizvoda ostvaruje temeljem zahtjeva podnesenog Fondu, podataka koji su sadržani u Registru i dokumentacije kojom se dokazuje izvoz, iznos ili povlačenje s tržišta.

*Ribolovni alat koji sadrži plastiku*

**Članak 7.**

(1) Minimalna godišnja stopa sakupljanja otpadnog ribolovnog alata koji sadrži plastiku i koji je namijenjen recikliranju u kalendarskoj godini iznosi:

* 3 % u 2026. godini
* 4 % u 2027. godini
* 5 % u 2028. godini
* 6% u 2029. godini
* 7% u 2030. godini i nadalje.

(2) Postotak iz stavka 2. ovoga članka je postotak omjera mase sakupljenog otpada u odgovarajućoj godini i mase ribolovnog alata koji sadrži plastiku i koji je stavljen je na tržište u Republici Hrvatskoj u prethodnoj kalendarskoj godini.

(3) Masa ribolovnog alata koji sadrži plastiku koji je stavljen je na tržište u Republici Hrvatskoj određuje se temeljem podataka dostavljenih u Registar sukladno propisu koji uređuje ambalažu i otpadnu ambalažu, plastične proizvode za jednokratnu uporabu i ribolovni alat koji sadržava plastiku.

*Preuzimanje i isplata povratne naknade za otpadnu ambalažu od pića označenu u skladu s Pravilnikom o ambalaži i otpadnoj ambalaži*

**Članak 8.**

Za otpadnu ambalažu od pića u sustavu povratne naknade koja je označena u skladu s Pravilnikom o ambalaži i otpadnoj ambalaži („Narodne novine“, broj 88/15, 78/16, 116/17, 14/20 i 144/20) Fond je obvezan donosiocu osigurati preuzimanje i isplatu povratne naknade a prodavatelju ili osobi koja upravlja reciklažnim dvorištem povrat iznosa povratne naknade isplaćen donosiocu.

*Izuzeće od utvrđivanja naknade gospodarenja otpadom za povratnu ambalažu za koju je plaćena naknada gospodarenja otpadnom ambalažom u skladu s Uredbom o gospodarenju otpadnom ambalažom*

**Članak 9.**

Naknada gospodarenja otpadom iz članka 3. ove Uredbe ne utvrđuje se za povratnu ambalažu koja je do 31. prosinca 2024. stavljena na tržište i za koju je plaćena naknada gospodarenja otpadnom ambalažom određena u skladu s Uredbom o gospodarenju otpadnom ambalažom („Narodne novine“ broj 97/15, 7/20 i 140/20) .

*Naknade, koeficijent ekomodulacije i koeficijent dostave podataka u Registar u prijelaznom razdoblju*

**Članak 10.**

(1) Do donošenja odluke iz članka 3. stavka 5. ove Uredbe prilikom utvrđivanja iznosa naknade gospodarenja otpadom primjenjuje se koeficijent ekomodulacije koji iznosi 1, koeficijent dostave podataka u Registar koji iznosi 1 i sljedeće jedinične naknade:

1. za uvezene i/ili proizvedene gume 141,62 eura/t
2. za gume koje su sastavni dio uvezenih osobnih automobila, autobusa, teretnih automobila, radnih strojeva, radnih vozila i traktora, zrakoplova i drugih letjelica i kompleta kotača, što uključuje gumu i naplatak za:
3. osobni automobil 0,90 eura po gumi
4. kombi, dostavno vozilo do 3,5 t nosivosti i traktor 1,29 eura po gumi
5. kamion, autobus i viljuškar 8,37 eura po gumi
6. građevinski radni stroj 23,17 eura po gumi
7. zrakoplov i drugu letjelicu 23,17 eura po gumi
8. za vozilo 0,08 eura/kg
9. za bateriju i akumulator 1,05 eura/kg
10. za ulje 0,07 eura/litri
11. za EE opremu 0,30 eura/kg
12. za ambalažu po težini i vrsti ambalažnog materijala za:
    1. PET 54,42 eura/t
    2. staklo 19,91 eura/t
    3. Al-limenke 54,42 eura/t
    4. Fe-limenke 29,86 eura/t
    5. višeslojna ambalaža za pića i napitke 54,42 eura/t
    6. višeslojna ambalaža za ostale namjene 99,54 eura/t
    7. papir, karton 49,77 eura/t
    8. drvo 19,91 eura/t
    9. tekstil 19,91 eura/t
    10. ostali polimerni materijali 99,54 eura/t
    11. ostali polimerni materijali za mlijeko i mliječne napitke 54,42 eura/t
    12. plastične vrećice 199,08 eura/t

(2) Do stupanja na snagu članka 4. stavka 1. ove Uredbe povratna naknada iznosi 0,07 eura po komadu ambalažne jedinice od pića.

(3) Iznimno od članka 4. stavka 2. ove Uredbe do 31. prosinca 2026. godine povratna naknada se plaća za jednokratnu ambalažu koja je namijenjena za pića i načinjena je od polietilen-tereftalata (PET), stakla ili metala i volumena je jednakog i većeg od 0,20 litre do volumena jednakog ili manjeg od 3 litre.

(4) Fond će donijeti odluku iz članka 3. stavka 5. ove Uredbe u roku od tri mjeseca od stupanja na snagu ove Uredbe.

*Prestanak važenja propisa*

**Članak 11.**

Stupanjem na snagu ove Uredbe prestaje važiti Odluka o izmjeni naknade u sustavu gospodarenja otpadnim uljima („Narodne novine“, broj 95/15 i 57/20).

*Stupanje na snagu*

**Članak 12.**

Ova Uredba stupa na snagu osmog dana od dana objave u „Narodnim novinama“, osim članka 4. stavka 1. ove Uredbe koji stupa na snagu 1. siječnja 2025. godine.

KLASA:

URBROJ:

Zagreb, 2024.

Predsjednik

**mr. sc. Andrej Plenković, v. r.**

DODATAK I.

**NAKNADA GOSPODARENJA OTPADOM ZA GUME**

Naknada gospodarenja otpadom se plaća za gume namijenjene korištenju u sljedećim proizvodima:

1. osobnim i pripadajućim priključnim vozilima

2. manjim teretnim i putničkim te priključnim vozilima

3. teretnim i putničkim te priključnim vozilima

4. viljuškarima

5. radnim strojevima

6. traktorima

7. kolicima

8. biciklima

9. motociklima

10. zrakoplovima

Iznos naknade gospodarenja otpadom za gumu, koja se kao zasebni proizvod stavlja na tržište, izračunava se prema sljedećem izrazu:

**NGOGZ = JNGZ x mG x kE x kR**

pri čemu je:

**NGOGZ** – iznos naknade gospodarenja otpadom za gume u eurima

**JNGZ** – jedinična naknada za gume izražena u eurima po toni gume

**mG** – masa guma u tonama

**kE** – koeficijent ekomodulacije

**kR** – koeficijent dostave podataka u Registar

Iznos naknade gospodarenja otpadom za gume koje su sastavni dio drugog proizvoda ili kompleta kotača izračunavaju se prema sljedećem izrazu:

**NGOGD = JNGD x br x kE x kR**

pri čemu je:

**NGOGD** – iznos naknade gospodarenja otpadom za gume u eurima

**JNGD** – jedinična naknada za gume izražena u eurima po komadu

**br** – broj komada guma

**kE** – koeficijent ekomodulacije

**kR** – koeficijent dostave podataka u Registar

DODATAK II.

**NAKNADA GOSPODARENJA OTPADOM ZA VOZILA**

Naknada gospodarenja otpadom plaća se za vozilo, uključujući i sastavne dijelove za ta vozila, koje spada u sljedeću kategoriju određenu propisom koji uređuje tehničke uvjete vozila u prometu na cestama:

* M1 Motorna vozila za prijevoz osoba koja osim sjedala za vozača imaju još najviše 8 sjedala
* N1 Motorna vozila za prijevoz tereta najveće dopuštene mase ≤ 3500 kg.

Naknada gospodarenja otpadom ne plaća se za vozila u vlasništvu sljedećih subjekata, a popis kojih je objavljen je na mrežnim stranicama Ministarstva vanjskih i europskih poslova:

* diplomatska i konzularna predstavništva sa sjedištem u Republici Hrvatskoj
* članova osoblja tih diplomatskih i konzularnih predstavništava koji nisu državljani Republike Hrvatske osim vozila u vlasništvu počasnih konzularnih dužnosnika
* međunarodnih organizacija odnosno predstavništava međunarodnih organizacija sa sjedištem u Republici Hrvatskoj koje kao takve priznaje Republika Hrvatska u skladu s međunarodnim ugovorima koji obvezuju Republiku Hrvatsku
* članova osoblja tih međunarodnih organizacija odnosno predstavništava međunarodnih organizacija koji nisu državljani Republike Hrvatske
* tijela Europske unije sa sjedištem u Republici Hrvatskoj

Naknada gospodarenja otpadom ne plaća se za:

- starodobna vozila (oldtajmere), povijesna vozila ili vozila koja su od vrijednosti za kolekcionare ili su namijenjena muzejima.

Iznos naknade gospodarenja otpadom za vozila koja spadaju u M1 ili N1 kategoriju izračunava se prema sljedećem izrazu:

**NGOVMN = JNVMN x mVMN x kE x kR**

pri čemu je:

**NGOVMN** – iznos naknade gospodarenja otpadom za vozila u eurima

**JNVMN** – jedinična naknada za vozilo kategorije M1 ili N1 izražena u eurima po kilogramu vozila

**mVMN** – masa vozila kategorije M1 ili N1 u kilogramima

**kE** – koeficijent ekomodulacije

**kR** – koeficijent dostave podataka u Registar

Masa vozila kategorije M1 ili N1 u kilogramima izračunava se prema sljedećem izrazu:

**mVMN = mV - 75 kg - 40 kg**

pri čemu je:

**mVMN** - masa vozila kategorije M1 ili N1 u kilogramima

**mV** -masa vozila kategorije M1 ili N1 u kilogramima navedena u homologacijskom dokumentu ili tehničkoj dokumentaciji vozila

**75 kg** - masa prosječnog vozača

**40 kg** - masa prosječne količine goriva

Masa **električnih** vozila kategorije M1 ili N1 u kilogramima izračunava se prema sljedećem izrazu:

**mVMN = mV - 75 kg**

pri čemu je:

**mVMN** - masa vozila kategorije M1 ili N1 u kilogramima

**mV** - masa vozila kategorije M1 ili N1 u kilogramima navedena u homologacijskom dokumentu ili tehničkoj dokumentaciji vozila

**75 kg** – masa prosječnog vozača

Iznos naknade gospodarenja otpadom za dijelove vozila kategorije M1 i N1 izračunava se prema sljedećem izrazu:

**NGOVD = JNVD x mvD x kE x kR**

pri čemu je:

**NGOVD** – iznos naknade gospodarenja otpadom za vozila u eurima

**JNVD** – jedinična naknada za dijelove vozila kategorije M1 ili N1 izražena u eurima po kilogramu vozila

**mVD** – masa dijelova vozila kategorije M1 ili N1 u kilogramima

**kE** – koeficijent ekomodulacije

**kR** – koeficijent dostave podataka u Registar

Ako vozilo sadrži gume za koje se plaća naknada gospodarenja otpadom, iznos naknade gospodarenja otpadom za vozila umanjuje se za iznos naknade gospodarenja otpadom za gume.

DODATAK III.

**NAKNADA GOSPODARENJA OTPADOM ZA ELEKTRIČNE I ELEKTRONIČKE UREĐAJE I OPREMU**

Naknada gospodarenja otpadom plaća se za sljedeće vrste proizvoda:

* 1. oprema za izmjenu topline
  2. zasloni, monitori i oprema koja sadrži zaslone površine veće od 100 cm2
  3. žarulje
  4. velika oprema
  5. mala oprema
  6. mala oprema informatičke tehnike (IT) i oprema za telekomunikacije

Iznos naknade gospodarenja otpadom za električnu i elektroničku opremuizračunava se prema sljedećem izrazu:

**NGOEE = JNEE x mEE x kE x kR**

pri čemu je:

**NGOEE** – iznos naknade gospodarenja otpadom za električnu i elektroničku opremu u eurima

**JNEE** – jedinična naknada za električnu i elektroničku opremu izražena u eurima po kilogramu električne i elektroničke opreme

**mEE** – masa električne i elektroničke opreme u kilogramu

**kE** – koeficijent ekomodulacije

**kR** – koeficijent dostave podataka u Registar

DODATAK IV.

**NAKNADA GOSPODARENJA OTPADOM ZA ULJA**

Naknada gospodarenja otpadom plaća se za ulje koje se razvrstava prema sljedeći tarifnim oznakama podređene Uredbom Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi ( SL 256 7.9.1987):

|  |  |
| --- | --- |
| **Tarifna oznaka** | **Naziv** |
| 2710 19 81 | motorna ulja, kompresorska ulja za podmazivanje, turbinska ulja za podmazivanje |
| 2710 19 83 | ulja za hidrauliku |
| 2710 19 85 | bijela ulja, tekući parafin |
| 2710 19 87 | ulja za mjenjače i reduktore |
| 2710 19 91 | ulja za obradu kovina, za odjeljivanje kalupa, ulja protiv korozije |
| 2710 19 93 | elektroizolacijska ulja |
| 2710 19 99 | ostala ulja za podmazivanje i ostala ulja i masti |
| 3403 19 10 | s masenim udjelom naftnih ulja ili ulja dobivenih od bitumenskih minerala 70 % ili većim, ali ne kao osnovnim sastojcima |
| 3403 19 20 | maziva s masenim udjelom ugljika na biološkoj osnovi od najmanje 25 % koja su biorazgradiva na razini od najmanje 60 % |
| 3403 19 80 | ostalo |
| 3403 99 00 | ostalo |
| 3819 00 00 | Tekućine za hidraulične kočnice i ostale pripremljene tekućine za hidraulične prijenose, bez sadržaja naftnih ulja ili ulja dobivenih od bitumenskih minerala ili s masenim udjelom tih ulja manjim od 70 % |

Iznos naknade gospodarenja otpadom za ulje izračunava se prema sljedećem izrazu:

**NGOULJ = JNULJ x VULJ x kE x kR**

pri čemu je:

**NGOULJ** – iznos naknade gospodarenja otpadom za ulja u eurima

**JNULJ** – jedinična naknada izražena u eurima po litri ulja

**VULJ** – zapremina ulja u litrama

**kE** – koeficijent ekomodulacije

**kR** – koeficijent dostave podataka u Registar

Naknada gospodarenja otpadnim uljima ne plaća se na ulja koja se isključivo koriste kao potrebna sirovina za proizvodnju novih svježih ulja u RH i proizvodnju drugih proizvoda gdje nakon uporabe takvih proizvoda ne nastaju otpadna ulja.

DODATAK V.

**NAKNADA GOSPODARENJA OTPADOM ZA BATERIJE I AKUMULATORE**

Naknada gospodarenja otpadom plaća se za prijenosne baterije i akumulatore.

1) Iznos naknade gospodarenja otpadom za baterije i akumulatore, koji se stavljaju na tržište na teritoriju Republike Hrvatske u sastavu proizvoda koji je:

* vozilo, za koje se plaća naknada gospodarenja otpadom prema ovoj Uredbi, izračunava se u skladu s Dodatkom II. ove Uredbe
* električna i elektronička oprema, za koju se plaća naknada gospodarenja otpadom prema ovoj Uredbi, izračunava se u skladu s Dodatkom III. ove Uredbe.

2) Iznos naknade gospodarenja otpadom za baterije i akumulatore, koji se stavljaju na tržište Republike Hrvatske, osim prijenosnih baterija i akumulatora obuhvaćenih točkom 1) ovog Dodatka, izračunava se prema sljedećem izrazu:

**NGOBA = JNBA x mBA x kE x kR**

pri čemu je:

**NGOBA** – iznos naknade gospodarenja otpadom za baterije i akumulatore u eurima

**JNBA** – jedinična naknada za baterije i akumulatore izražena u eurima po kilogramu

**mBA** – masa prijenosnih baterija i akumulatora u kilogramima

**kE** – koeficijent ekomodulacije

**kR** – koeficijent dostave podataka u Registar

DODATAK VI.

**NAKNADA GOSPODARENJA OTPADOM ZA AMBALAŽU**

Naknada gospodarenja otpadom plaća se za svu ambalažu, osim za:

* ambalažu koja je u sustavu gospodarenja kojom upravlja organizacija iz članka 95. Zakona
* primarnu ambalažu lijeka za koju je propisom koji uređuje gospodarenje medicinskim otpadom propisana obveza preuzimanja u ljekarni
* ambalažu, koja se kad postane otpad, smatra se opasnim otpadom, do 1. siječnja 2025. godine
* ambalažu, koja se kad postane otpad, smatra se opasnim otpadom, nakon 1. siječnja 2025., ako se do tog dana Organizaciji u skladu s člankom 95. Zakona ne povjeri upravljanje sustavom gospodarenja tom ambalažom.

Jedinična naknada za ambalažu određuje se ovisno o ambalažnom materijalu za:

- polimere, uključujući polietilen tereftalat i plastične vrećice

- aluminij

- željezo

- papir/karton

- višeslojnu (kompozitnu) ambalažu

- drvo

- tekstil

- staklo

- ostale materijale.

Jedinična naknada prema vrsti ambalažnog materijala za ambalažu od mlijeka i tekućih mliječnih proizvoda je 55% iznosa jedinične naknade za ambalažu od drugog proizvoda u odgovarajućem ambalažnom materijalu.

1) Iznos naknade gospodarenja otpadom **za ambalažu, koja nije obuhvaćena sustavom povratne naknade**, izračunava se prema sljedećem izrazu:

a) za jednokratnu ambalažu (nepovratnu ambalažu)

**NGOA = JNA x mA x kE x kR**

pri čemu je:

**NGOA** – iznos naknade gospodarenja otpadom za ambalažu u eurima

**JNA** – jedinična naknada za ambalažu izražena u eurima po kilogramu

**mA** – masa ambalaže u kilogramima

**kE** – koeficijent ekomodulacije

**kR** – koeficijent dostave podataka u Registar

b) za ponovno uporabljivu ambalažu (povratnu ambalažu)

**NGOPA = JNA x (mA-mOA) x kE x kR**

pri čemu je:

**NGOPA**– iznos naknade gospodarenja otpadom za ponovno uporabljivu ambalažu u eurima

**JNA** – jedinična naknada za ambalažu izražena u eurima po kilogramu

**mA** – masa ambalaže u kilogramima

**mOA** – masa ambalaže u kilogramima koju je proizvođač proizvoda proglasio otpadom i predao uz prateći list ovlaštenoj osobi za obradu te otpadne ambalaže.

**kE** – koeficijent ekomodulacije

**kR** – koeficijent dostave podataka u Registar

2) Iznos naknade gospodarenja otpadom **za ambalažu koja je obuhvaćena sustavom povratne naknade** izračunava se prema sljedećem izrazu:

**NGOAP = NVM + NJ**

pri čemu je:

**NGOAP** – iznos naknade gospodarenja otpadom za ambalažu u eurima

**NVM** – iznos za ambalažu prema vrsti ambalažnog materijala u eurima

**NJ** – iznos za ambalažu prema broju jedinica ambalaže u eurima

Iznos za ambalažu prema vrsti ambalažnog materijala izračunava se prema sljedećem izrazu:

**NVM = JNA x mAP x kE**

pri čemu je:

**NVM** – iznos za ambalažu prema vrsti ambalažnog materijala u eurima

**JNA** – jedinična naknada za ambalažu izražena u eurima po kilogramu

**mAP** – masa ambalaže izražena u kilogramima

**kE** – koeficijent ekomodulacije

Iznos za ambalažu prema broju jedinica ambalaže izračunava se prema sljedećem izrazu:

**NJ = JNAB x BJ x kR**

pri čemu je:

**NJ** – iznos za ambalažu prema broju jedinica ambalaže u eurima

**JNAB** – jedinična naknada za ambalažu prema broju jedinica ambalaže izražena u eurima po jedinici ambalaže

**BJ** – broj jedinica ambalaže u sustavu povratne naknade

**kR** – koeficijent dostave podataka u Registar

Jedinična naknada za ambalažu prema broju jedinica ambalaže iznosi 0,01327 eura, osim za ambalažu od mlijeka i tekućih mliječnih proizvoda za koju iznosi 0,00265 EUR.

Radi izbjegavanja dvostrukog obračunavanja iznosa naknade gospodarenja otpadom, za ambalažu za koju se obračunava naknada gospodarenja otpadom u skladu s Dodatkom VII. ove Uredbe, ne obračunava se naknada gospodarenja otpadom prema ovom Dodatku ove Uredbe.

DODATAK VII.

**NAKNADA GOSPODARENJA OTPADOM ZA PROIZVODE S POPISA E**

Naknada gospodarenja otpadom plaća se za plastične proizvode za jednokratnu uporabu navedene popisom E Dodatka III. Zakona.

Iznos naknade gospodarenja otpadom za plastične proizvode za jednokratnu uporabuizračunava se prema sljedećem izrazu:

**NGOPP = JNPP x mPP x kE x kR**

pri čemu je:

**NGOPP** – iznos naknade gospodarenja otpadom za plastične proizvode za jednokratnu uporabu izražen u eurima

**JNPP** – jedinična naknada za plastične proizvode za jednokratnu uporabu izražena u eurima po kilogramu plastičnih proizvoda za jednokratnu uporabu

**mPP** – masa plastičnih proizvoda za jednokratnu uporabu izražena u kilogramima

**kE** – koeficijent ekomodulacije

**kR** – koeficijent dostave podataka u Registar

DODATAK VIII.

**NAKNADA GOSPODARENJA OTPADOM ZA RIBOLOVNI ALAT KOJI SADRŽI PLASTIKU**

Naknada gospodarenja otpadom se plaća za svaki predmet ili komad opreme koji se upotrebljava u ribolovu ili akvakulturi za traženje, hvatanje ili uzgoj morskih bioloških resursa ili koji pluta na površini mora i upotrebljava se za privlačenje i hvatanje ili uzgoj takvih morskih bioloških resursa te u svom sastavu sadrži plastiku.

Iznos naknade gospodarenja otpadom za ribolovni alat koji sadrži plastikuizračunava se prema sljedećem izrazu:

**NGORA = JNRA x mRA x kE x kR**

pri čemu je:

**NGORA** – iznos naknade gospodarenja otpadom za ribolovni alat koji sadrži plastiku izražen u eurima

**JNRA** – jedinična naknada za ribolovni alat koji sadrži plastiku izražena u eurima po kilogramu ribolovnog alata koji sadrži plastiku

**mRA** – masa ribolovnog alata koji sadrži plastiku izražena u kilogramima

**kE** – koeficijent ekomodulacije

**kR** – koeficijent dostave podataka u Registar

Naknada gospodarenja otpadom za ribolovni alat koji sadrži plastiku iznosi nula eura za ribara i obrtnika za ribolovni alat koji je sam izradio i kojega koristi.

Koeficijentom ekomodulacije za ribolovni alat koji sadrži plastiku treba se osigurati poticaj za predaju otpadnog ribolovnog alata koji sadrži plastiku u sustav gospodarenja otpadom za ribolovni alat koji sadrži plastiku.

**OBRAZLOŽENJE**

Donošenje Uredbe o naknadi gospodarenja otpadom i povratnoj naknadi (Uredba) propisano je Zakonom o gospodarenju otpadom (NN 84/21 i 142/23 - Odluka USRH) (Zakon), i to:

- člankom 56. stavkom 4. („ Minimalnu godišnju stopu sakupljanja ribolovnog alata koji sadrži plastiku i koji je namijenjen recikliranju propisuje Vlada uredbom.“),

- člankom 104. stavkom 10. („ Vlada uredbom propisuje vrste proizvoda, uključivo i ambalaže, za koje se plaća povratna naknada, način izračuna iznosa plaćanja za povratnu naknade, iznos povratne naknade, rok za izvršenje, obvezu dostave podataka nužnih za sustav povratne naknade te rokove plaćanja.“) i

- člankom 105. stavkom 16. („Vlada uredbom iz članka 56. stavka 4. ovoga Zakona propisuje vrste proizvoda za koje se plaća naknada gospodarenja otpadom i način izračuna naknade gospodarenja otpadom.“)

Donošenje Uredbe nužno je zbog omogućavanja provedbe odredbi Pravilnika o gospodarenju posebnim kategorijama otpada u sustavu Fonda (NN 124/23) iz listopada 2023. godine te Pravilnika o ambalaži i otpadnoj ambalaži, plastičnim proizvodima za jednokratnu uporabu i ribolovnom alatu koji sadržava plastiku (NN 137/23) iz studenoga 2023. godine, a čime se osigurava kontinuitet u gospodarenju posebnim kategorijama otpada odnosno kontinuitet u ispunjavanju ciljeva gospodarenja otpadom koje Republika Hrvatska mora ispunjavati sukladno Zakonu, odnosno u skladu s zakonodavstvom Europske unije; za otpadnu ambalažu, otpadnu električnu i elektroničku opremu, otpadna vozila, otpadne baterije i akumulatore, otpadne gume, otpadna ulja te za otpad od plastičnih proizvoda za jednokratnu uporabu i ribolovnog alata koji sadržava plastiku.

Uredbu je nadalje potrebno donijeti zbog provedbe mjera broj 5. i 7. iz Akcijskog plana za smanjenje neporeznih i parafiskalnih davanja u 2023. za 2024. godinu (VRH) kao i za potrebe provedbe Akcijskog plana za povećanje udjela recikliranog elektroničkog otpada prema prosjeku Europske unije iz ožujka 2024. godine, sukladno preporuci Organizacije za ekonomsku suradnju i razvoj (OECD) - Odbora za politiku digitalnog gospodarstva.

**Ovom Uredbom:**

- određuju se sljedeće vrste proizvoda za koje se plaća naknada gospodarenja otpadom: gume, vozila, električni i elektronički uređaji i oprema, ulja, baterije i akumulatori, ambalaža, plastični proizvodi za jednokratnu uporabu te ribolovni alat koji sadržava plastiku

- određuje se iznos povratne naknade za jedinicu primarne ambalaže za pića u sustavu povratne naknade u vrijednosti od 0,10 EUR, a koji će se primjenjivati od 1. siječnja 2025. godine, i koji je povećan za 0,03 EUR u odnosu na postojeći iznos koji trenutno iznosi 0,07 EUR

- određuju se sljedeće vrste ambalaže za koje se plaća povratna naknada: jednokratna ambalaža koja je namijenjena za pića i načinjena je od plastike, stakla, metala ili je višeslojna (kompozitna) ambalaža s pretežno papir-kartonskom komponentom, i volumena je jednakog ili manjeg od 3 litre.

- određuje se rok od 1. siječnja 2027. godine za proširenje postojećeg sustava povratne naknade koji trenutno uključuje ambalažu od PET-a, Al/Fe i stakla volumena jednakog i većeg od 0,20 litre do volumena jednakog i manjeg od tri litre

- određuje se minimalna godišnja stopa sakupljanja otpadnog ribolovnog alata koji sadržava plastiku i koji je namijenjen recikliranju u kalendarskoj godini i koja iznosi 3 % u 2026. godini, 4 % u 2027. godini, 5 % u 2028. godini, 6% u 2029. godini i 7% u 2030. godini i nadalje.

- propisuje se način donošenja i sadržaj odluke koju donosi Fond za zaštitu okoliša i energetsku učinkovitost (dalje u tekstu: Fond), a temeljem koje će se utvrditi iznos naknade gospodarenja koji je za pojedinu vrstu proizvoda proizvođač proizvoda dužan plaćati u Fond

- propisuje se rok u kojem je Fond obvezan prodavateljima i reciklažnim dvorištima nadoknađivati troškove za obavljanje poslova u sustavu povratne naknade

- određuje se izraz za način izračuna naknade gospodarenja otpadom s obzirom na eko-modulaciju iste te će iznos naknade gospodarenja otpadom biti proporcionalan količini proizvoda/ambalaže koja se stavlja na tržište u RH, koeficijentu eko-modulacije i koeficijentu dostave podataka u Registar

- određuje se različit izračun naknade gospodarenje otpadom za ambalažu koja je obuhvaćena sustavom povratne naknade u odnosu na ambalažu koja je izvan sustava povratne naknade, kao i različit izračun naknade gospodarenje otpadom za jednokratnu ambalažu u odnosu na ponovno uporabljivu ambalažu

- određuje se da jedinična naknada prema vrsti ambalažnog materijala za ambalažu od mlijeka i tekućih mliječnih proizvoda koja je izvan sustava povratne naknade iznosi 55% iznosa jedinične naknade za ambalažu od drugog proizvoda u odgovarajućem ambalažnom materijalu

- određuje se da jedinična naknada za ambalažu koja je obuhvaćena sustavom povratne naknade prema broju jedinica ambalaže iznosi 0,01327 EUR, osim za ambalažu od mlijeka i tekućih mliječnih proizvoda za koju iznosi 0,00265 EUR, a koja je u istom iznosu kao i postojeća

- određuju se da troškovi za obavljanje poslova u sustavu povratne naknade ostanu isti kao u postojećem sustavu za preuzimanje jedinice ambalaže putem aparata u iznosu od 0,02389 EUR i za ručno preuzimanje jedinice ambalaže u iznosu od 0,00664 EUR

- određuje se da od 1. siječnja 2025. godine Fond preuzme gospodarenje ambalažom koja je sukladno odredbama Pravilnika o ambalaži i otpadnoj ambalaži, plastičnim proizvodima za jednokratnu uporabu i ribolovnom alatu koji sadržava plastiku opasni otpad, ako se do tog datuma navedeno ne povjeri „Organizaciji“ u skladu s člankom 95. Zakona. „Organizacija“ je sukladno članku 4. stavku 1. točki 47. Zakona status koji se dodjeljuje pravnoj osobi koja u ime proizvođača proizvoda osigurava provedbu poslova gospodarenja otpadom radi postizanja ciljeva gospodarenja otpadom. Ovo je posebno bitno iz razloga što je otpadna ambalaža koja je opasni otpad, također uz onu koja je neopasni otpad, obuhvaćena DIREKTIVOM EUROPSKOG PARLAMENTA I VIJEĆA 94/62/EZ od 20. prosinca 1994. o ambalaži i ambalažnom otpadu te i za ovu vrstu otpadne ambalaže RH mora ispunjavati Zakonom propisane ciljeve. Osim toga, treba i spomenuti da je člankom 184. Zakona propisano da ambalaža koja se stavlja na tržište Republike Hrvatske mora biti obuhvaćena sustavom proširene odgovornosti proizvođača iz glave X. ovoga Zakona do 31. prosinca 2024. godine.

**Naknada gospodarenja otpadom**

Prema ovoj Uredbi obračun naknade gospodarenja otpadom obavljati će se po općenitom izrazu „količina proizvoda stavljena na tržište × jedinična naknada × koeficijent ekomodulacije × koeficijent dostave podataka u Registar“.

Korištenjem predloženog izraza iznos naknade gospodarenja otpadom biti će proporcionalan količini proizvoda/ambalaže koja se stavlja na tržište u RH, te se omogućuje da u narednom razdoblju Fond kroz ekomodulaciju poveća odnosno smanji iznos ove naknade za određenu vrstu proizvoda kao i da poveća (penalizira) ovu naknadu ovisno o postupanju obveznika plaćanja naknade.

Koeficijent ekomodulacije nema učinak na iznos naknade gospodarenja otpadom dok ga Fond odlukom ne odredi.

Koeficijent dostave podataka u Registar nema učinak na iznos naknade dok Fond ne uspostavi Registar.

**Rokovi provedbe i učinak:**

Uredba stupa na snagu osmoga dana od dana objave u Narodnim novinama i time prestaju važiti propisi koji trenutno uređuju naknade za posebne kategorije otpada.

Fond je obvezan u roku od 3 mjeseca od stupanja na snagu ove Uredbe donijeti odluku koja sadrži iznose jediničnih naknada i koeficijente ekomodulacije kao i obrazloženje iznosa i načina na koji su određene jedinične naknade i koeficijenti ekomodulacije.

Povećanje iznosa povratne naknade sa postojećih 0,07€ na 0,10€ stupa na snagu 1. siječnja 2025. godine a do spomenutog roka iznos ostaje 0,07€, kakav je i danas.

Trenutno važeći iznos povratne naknade je 0,07€, te Uredbom određeni „prijelazni iznos“ (0,07 €) de facto osigurava kontinuitet funkcioniranja postojećeg sustava povratne naknade do 1. siječnja 2025. kad bi prema prijedlogu ove Uredbe stupio na snagu „novi iznos“ 0,1 €. Uzevši u obzir poslovne procese dionika sustava povratne naknade (Fond, trgovine i reciklažna dvorišta) smatra se primjerenijim da se novi iznos povratne naknade počinje primjenjivati s početkom godine (1. siječnja 2025.) nego na dan stupnja na snagu Uredbe.

Proširenje postojećeg sustava povratne koji trenutno uključuje ambalažu od PET-a, Al/Fe i stakla volumena jednakog i većeg od 0,20 litre i jednakog i manjeg od tri litre primjenjuje se od 1. siječnja 2027. godine.

Od 1. siječnja 2027. godine sustav povratne naknade će uključivati ambalažu za pića od svih vrsta plastike, metala i stakla, uključujući i višeslojnu kompozitnu ambalažu s pretežno papir-kartonskom komponentom, a koja je volumena jednakog i manjeg od tri litre.

Od 1. siječnja 2025. Fond preuzima gospodarenje otpadnom ambalažom koja je opasni otpad, ako se do tog datuma navedeno ne povjeri „Organizaciji“ koja je pravna osoba koja dobiva status organizacije sukladno Zakonu o gospodarenju otpadom i koja u ime proizvođača proizvoda osigurava provedbu poslova gospodarenja otpadom radi postizanja ciljeva gospodarenja otpadom.